
REFERAT

privind  aprobarea încheierii unui protocol de colaborare între  Municipiul Timişoara 

şi Asociaţia Română pentru Reciclare - RoREC
Prin adresa înregistrată la Primăria Municipiului Timişoara cu nr. CDM2015-000404 din 27.11.2015, Asociaţia Română pentru Reciclare – RoREC, cu sediul în str. Sevastopol, nr. 4, etaj 5, sector 1, Bucureşti, lansează invitaţia Primăriei Municipiului Timişoara de participare la campania de colectare selectivă a deşeurilor de echipamente mici electrice şi electronice a bateriilor şi acumulatorilor portabili, precum şi a lămpilor şi becurilor uzate.

Facem precizarea că Primăria Municipiului Timişoara desfăşoară acţiuni comune cu Asociaţia Română pentru Reciclare – RoREC, începând cu anul 2010, având ca obiect colectarea selectivă a DEEE-urilor (deşeuri electrice şi electronice), atât de la populaţie cât şi de la agenţii economici. Aceste acţiuni s-au desfăşurat de 2 ori pe an, în cadrul acţiunilor ecologice ”Curăţenia de primăvară, respectiv ”Curăţenia de toamnă”.
În conformitate cu prevederile protocolului de colaborare, recipientele puse la dispoziţie cu titlu gratuit de către Asociaţia Română pentru Reciclare – RoREC, vor fi amplasate atât în incinta Primăriei Municipiului Timişoara cât şi în incinta structurilor organizatorice  aflate în subordinea Consiliului Local al Municipiului Timişoara. În acest, sens se va completa Anexa 1, odată cu semnarea protocolului de colaborare.
În conformitate cu prevederile art. 36, alin. (7), lit. a),  din Legea 215/2001 a administraţiei publice locale, consiliul local hotărăşte asocierea cu persoane juridice române sau străine în vederea finanţării şi realizării în comun a unor acţiuni, lucrări, servicii sau proiecte de interes public local.

Propunem în acest sens:


Emiterea unei hotărâri a Consiliului Local al Municipiului Timişoara prin care să se aprobe încheierea unui protocol de colaborare între Municipiul Timişoara şi Asociaţia Română pentru Reciclare - RoREC în vederea antrenării şi educării funcţionarilor publici şi cetăţenilor în calitate de consumatori  pentru colectarea selectivă a deşeurilor din echipamente electrice şi electronice (DEEE), echipamente de luminat, inclusiv a bateriilor electrice uzate şi acumulatorilor portabili, conform legii , conform Anexei care va face parte integrantă din hotărâre şi împuternicirea domnului primar Nicolae Robu să semneze protocolul de colaborare.        

